钦定古今图书集成/明伦汇编/家范典/第083卷 > 北齐颜氏家训 > 《后娶篇》
## 钦定古今图书集成/明伦汇编/家范典/第083卷 > 北齐颜氏家训 > 《后娶篇》

吉甫，贤父也；伯奇，孝子也。贤父御孝子，合得终于天
性，而后妻间之，伯奇遂放曾参。妇死，谓其子曰：“吾不
及吉甫，汝不及伯奇。”王骏丧妻，亦谓人曰：“我不及曾
参，子不如华元。”并终身不娶。此等足以为诫。其后假
继惨虐，孤遗，离间骨肉，伤心断肠者，何可胜数？慎之
哉！慎之哉！

江右不讳庶孽，丧室之后，多以妾媵终家事，疥癣蚊
䖟，或未能免，限以大分，故稀斗阋之耻。河北鄙于侧
出，不预人流，是以必须重娶，至于三四母年有少于
子者。后母之弟与前妇之兄，衣服饮食，爰及婚宦，至
于士庶，贵贱之隔，俗以为常。身没之后，辞讼盈公门，
谤辱彰道路，子诬母为妾，弟黜兄为佣，播扬先人之
辞迹，暴露祖考之长短，以求直己者，往往而有。悲夫！
自古奸臣佞妾，以一言陷人者众矣。况夫妇之义，晓
夕移之，婢仆求容，助相说引，积年累月，安有孝子乎？
此不可不畏。

凡庸之性，后夫多宠前夫之孤，后妻必虐前妻之子。
非唯妇人怀嫉妒之情，丈夫有沈惑之僻，亦事势使
之然也。前夫之孤，不敢与我子争家，提携鞠养，积习
生爱，故宠之。前妻之子每居己生之上，宦学婚嫁，莫
不为防焉，故虐之。异姓宠则父母被怨，继亲虐则兄
弟为仇。家有此者，皆门户之祸也。

思鲁等从舅殷，外臣，博达之士也。有子基、谌，皆已成
立，而再取王氏。基每拜见后母，感慕呜咽，不能自持，
家人莫忍仰视。王亦凄怆，不知所容，旬月求退，便以
礼遣，此亦悔事也。

《后汉书》曰：安帝时，汝南薛包，字孟尝，好学笃行，丧母，
以至孝闻。及父娶后妻而憎包，分出之。包日夜号泣，
不能去，至被殴杖。不得已，庐于舍外，旦入而洒扫。父
怒，又逐之，乃庐于里门，晨昏不废。积岁馀，父母惭而
还之。后行六年，服丧过乎哀。既而弟子求分财异居，
包不能止，乃中分其财。奴婢引其老者曰：“与我共事
久，若不能使也。”田庐取其荒顿者，曰：“吾少时所理，意
所恋也。”器物取其朽败者，曰：“我素所服食，身口所安
也。”弟子数破其产，还复赈给。建光中，公车特征，至拜
侍中。包性恬虚，称疾不起，以死自乞，有诏赐告归也。